钦定古今图书集成/明伦汇编/氏族典/第359卷 > 林希荫
## 钦定古今图书集成/明伦汇编/氏族典/第359卷 > 林希荫

按《名山藏本士记》，“希荫，字宜民，揭阳人。幼能属文，博
通《五经》，尤精《春秋》。父客死非命，贷钱归葬。母没，庐墓
三年，有白乌巢树，蟢子聚楹以数千者三日。妻亡，不
再偶。与潮士林厚相友善，永乐间俱以孝廉举。希荫
谓厚曰：‘君有父母，可以仕禄，我恨终天，出欲何为’？厚
累官参政，希荫终身家食，有司时馈遗，自号贫乐。天”
顺间，海寇焚劫村落，独大书其门曰：“林先生屋慎勿
毁。”一日泛舟出，遇贼，见希荫衣冠伟坐，不敢犯而去。
族兄与乡人讼，郡守不能决，召质之。希荫涕泣曰：“不
能化族党，非善也；证父攘羊，非直也。”不对而出。季子
岩，从学陈献章，积善行义，不替其家教。